‘માહ્યલો જાગ્યો હોય તો મને કહો. આમ તો તમારા બાપુજીએ મરતા પહેલા મારી પાસે પાણી મૂકાવ્યું છે કે મારે તમને ક્યારેય ઘરમાં ન ઘાલવા કે પાઈની પણ મદદ ન કરવી. છતાંય, આ મંદિરના ઓટલે બેસી, ઈશ્વર સામે પ્રતિજ્ઞાભંગનું પાપ વહોરીને પણ તમને મદદ કરવા તૈયાર થાઉં છું. બોલો, અંદરનો આત્મારામ જાગ્યો હોય તો કહો કે ખરા દિલથી તમને તમારી જિંદગીનો પશ્ચાતાપ થયો છે ? બસ, એ પશ્ચાતાપ તમારા પાછલા પાપને ધોઈ નાખશે. ધ્યાન રાખજો, તમે ઈશ્વરને આંગણે બેઠાં છો. ખોટું ન બોલશો. બોલો થાય છે પશ્ચાતાપ ?’ મફતની આંખમાંથી દડદડ આંસુ દડવા માંડ્યા. માએ જોયું કે ત્રીસ વરસની જિંદગીમાં દીકરાની આંખમાંથી પહેલી જ વખત ચોખ્ખા ચણક મોતીના દાણા જેવા સાચાં આંસુ સર્યા છે. એણે કહ્યું :